बच्चों को बताए विज्ञान के नियम
गुना। शहर में आयोजित किए जा रहे तीन दिवसीय विंटर कैंप में आईआईटी दिल्ली से आईं छात्रा मनीषा बंसल ने कैंप में आए बच्चों को विज्ञान के नियमों जैसे न्यूटन के गुरुत्वाकर्षण संबंधी, ऊर्जा के विकिरण, संवहन संबंधी व गतिज ऊर्जा संबंधी नियमों को समझाया। ब्रेक थ्रू साइंस सोसायटी द्वारा लगाए गए इस कैंप में आरजीआईटी ग्वालियर की छात्रा पूजा शर्मा ने बताया कि इंद्रधनुष का रंग सतरंगी कैसे होता है या सतरंगी प्रकाश को कैसे सफेद प्रकाश में बदला जा सकता है। ऊपर से नीचे किसी वस्तु को गिराने पर कैसे उसका भार शून्य हो जाता है। इसके पहले कल अंधविश्वास एवं बीमारियों विषय पर परिचर्चा का एक सत्र रखा गया। इसमें विज्ञान शिक्षक जितेंद्र रघुवंशी ने पढ़ाई के साथ- साथ प्रायोगिक गतिविधियों के महत्व पर जोर देते हुए कहा कि विज्ञान के नियमों को व्यवहारिक जीवन में प्रयोग से ही हम वैज्ञानिक सोच को विकसित कर सकते हैं। मानसिक रोग विशेषज्ञ डॉ. आरएस भाटी ने बताया कि कई लोग मनोरोगी हो जाते हैं। तब वह अज्ञानता एवं अंधविश्वास के चलते उसे हवा या ऊपरी चक्कर का नाम देते हैं। जबकि यह मानसिक रोग है और उसका इलाज संभव है। शिशु रोग विशेषज्ञ डॉ. एसपी जैन ने कहा कि कुछ लोगों को बड़ी माता एवं छोटी माता जैसी बीमारियां हो जाती हैं, तब वह बाबा एवं हकीमों के पास जाते हैं। मलेरिया एवं टाइफाइड जैसी बीमारी के को झाड़ -फूंक द्वारा इलाज करवाने चले जाते हैं। जबकि यह पूरी तरह भ्रम है। कैंप में बच्चों को बहुत कुछ सीखने को मिल रहा है। जिससे विज्ञान के प्रति उनकी रुचि बड़ी है। इसमें बड़ी संख्या में लोग शामिल हुए।
hin_Deva hin_Deva